ไฟแนนเชียลไดเจสต์
SMM ขายวอร์แรนต์ให้ผู้ถือหุ้นเดิม
17 ก.ค. 2555

SMM ขายวอร์แรนต์ให้ผู้ถือหุ้นเดิม
บริษัท สยามอินเตอร์มัลติมีเดีย (SMM) เปิดเผยว่า คณะกรรมการบริษัทมีมติให้ออกใบสำคัญแสดงสิทธิที่จะซื้อหุ้นสามัญของบริษัท (วอร์แรนต์) รุ่นที่ 2 (SMMW2) จำนวนไม่เกิน 60,012,500 หน่วย เพื่อเสนอขายให้แก่ผู้ถือหุ้นเดิมของบริษัท ในอัตราส่วน 4 หุ้นเดิมต่อ 1 หน่วยของ SMMW2 ในราคาหน่วยละ 0.25 บาท และให้คณะกรรมการบริษัทหรือบุคคลที่ได้รับมอบหมายจากคณะกรรมการบริษัทมีอำนาจกำหนดและเปลี่ยนแปลงหลักเกณฑ์ เงื่อนไข และรายละเอียดอื่นที่เกี่ยวกับ SMMW2 ตามที่เห็นสมควร โดยบริษัทจะนำเรื่องนี้เสนอต่อที่ประชุมผู้ถือหุ้นเพื่อพิจารณาอนุมัติต่อไป
นอกจากนี้ ยังมีมติอนุมัติการออกวอร์แรนต์เพื่อเสนอขายแก่กรรมการและพนักงานของบริษัทรุ่นที่ 2 (ESOP-W2) จำนวน 12,002,500 หน่วย โดยไม่คิดมูลค่า เพื่อเป็นการตอบแทนการปฏิบัติงานของกรรมการและพนักงานบริษัท ขณะเดียวกันบริษัทได้มีมติเพิ่มทุนจดทะเบียนจำนวน 72,015,000 หุ้น มูลค่าหุ้นที่ตราไว้หุ้นละ 1 บาท เพื่อรองรับการใช้สิทธิของ SMMW2 และ ESOPW2
เอ็มดีใหม่ บล.เอเซีย พลัส
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส เปิดเผยว่า บริษัทได้แต่งตั้งให้ น.ส.นฤมล อาจอำนวยวิภาส ในฐานะกรรมการผู้จัดการคนใหม่ โดยจะดูแลรับผิดชอบงาน 4 ฝ่าย ได้แก่ ธุรกิจตราสารอนุพันธ์ สายงานวิจัย ตลาดอนุพันธ์ การตลาดอิเล็กทรอนิกส์ และเป็นกรรมการทั้งในธุรกิจนายหน้าและบริหารสินทรัพย์ โดยมีผลตั้งแต่วันที่ 2 ก.ค. 2555
ราชบุรีฯ ซื้อหุ้นเพิ่มทุนบริษัทลูก
นายนพพล มิลินทางกูร กรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า บริษัทได้เข้าซื้อหุ้นสามัญเพิ่มทุนของบริษัท EDLGeneration Public Company (EDLGen) ซึ่งอยู่ใน สปป.ลาว ผ่านบริษัทย่อย 2 แห่ง คือ บริษัท ราชลาว เซอร์วิส และบริษัท อาร์เอช อินเตอร์เนชั่นแนล (สิงคโปร์) คอร์ปอเรชั่น โดยทั้งสองบริษัทได้ซื้อหุ้นเพิ่มทุนของ EDLGen ทั้งสิ้น 35,405,469 หุ้น คิดเป็นจำนวนเงินประมาณ 627.5 ล้านบาท ทั้งนี้เมื่อรวมการถือหุ้นผ่านบริษัทย่อยทั้งสองแห่งจะทำให้ RATCH ถือหุ้น EDLGen จำนวนหุ้นรวม 123,947,351 หุ้น หรือคิดเป็น 10.108% ของจำนวนหุ้นทั้งหมด
BCP เริ่มเดินเครื่องโรงกลั่น
บริษัท บางจากปิโตรเลียม (BCP) เปิดเผยว่า ตามที่บริษัทได้หยุดเดินเครื่องหน่วยกลั่นทุกหน่วยจากเหตุเพลิงไหม้ตั้งแต่วันที่ 4 ก.ค. 2555 รวมถึงหน่วยกลั่นที่ 2 และที่ 4 ที่ไม่ได้รับความเสียหายจากเหตุการณ์ดังกล่าวนั้น บัดนี้บริษัทได้เริ่มเดินเครื่องหน่วยกลั่นที่ 2 และที่ 4 รวมกลังการผลิต 4.5 หมื่นบาร์เรลต่อวัน ซึ่งแยกจากหอแยกน้ำมันก๊าดในหน่วยกลั่นน้ำมันดิบที่ 3 ที่เกิดเหตุการณ์เพลิงไหม้เมื่อวันที่ 4 ก.ค.ที่ผ่านมา ทั้งนี้การเดินเครื่องหน่วยกลั่น้ยึดหลักตามมาตรฐานสากล